Remembrance Day
Remembrance Day er en mindedag, som afholdes i Storbritannien og de øvrige medlemslande i Commonwealth hvert år den 11. november; dvs. den dato i 1918, hvor der blev indgået våbenhvile efter 1. Verdenskrig. Senere blev markeringen udvidet til at omfatte alle faldne i de to verdenskrige. Dagen benævnes også som Poppy Day med henvisning til den lille papirvalmue, som man ser mange briter bære i dagene omkring mindedagen.
Dagen markeres i London hvert år med kransenedlæggelse af repræsentanter for regering og myndigheder samt tilstedeværelse af enheder fra de forskellige dele af forsvaret samt krigsveteraner ved The Cenotaph i Whitehall i London.
Der sælges hvert år omkring mindedagen mere end 40 millioner af de dybrøde papirvalmuer. Salget indbringer årligt omkring 50 millioner pund, som anvendes til at støtte forskellige civile formål inden for de væbnede styrker. F.eks. støtte til veteraner og deres pårørende, støtte til pårørende til faldne soldater samt til aktiviteter for tjenestegørende soldater mv.
Papirvalmuerne produceres ofte af krigsinvalider og findes i flere varianter afhængig af hvilken del af Commonwealth, den er fremstillet i.